  Наталья Тетерина Туннэ, 27-тӥ куарусёнэ, Россиысь финн-угор калыкъёслэн 6-тӥ ӧтчаназы люкаськем делегациослэн ёзчиоссы улосвылазы анай кылэз азинтонъя ужъёс сярысь мадизы.  Асьсэ кылын верам докладъёсъя, котькуд калык пӧртэм амалъёсын вӧлмытэ ас вордскем кылзэ. Тросэз соос йӧскалык шулдыръяськонъёсын, фестивальёсын герӟаськемын. Со сяна, туала амалъёс но кутӥсько. Кылсярысь, Ленинград улосын ижор кылэз дышетонъя интыысь интые ветлӥсь школа радъямын. Нош коми-пермякъёслэн лулчеберетъя ужбергатон ӵектосъёс кылдо. Соос пӧлын йӧскалык дӥсь вуронъя юрт но йӧскалык сиён-юон пӧранни. Тросэз доклад лыдӟисьёс пусйизы, финн-угор кылъёсты азинтонъя ужын бадӟым саклык егитъёслы висъяське. Со улсын куд-ог улосъёсын вылӥ дышетсконние филологияя факультетэ пырон понна йӧскалык кылын экзамен берытскемын, этнодискотекаос радъясько, грантъёс но премиос кылдо. Удмурт калык но бере уг кыльы. Кылсярысь, 1991-тӥ арын Ижкарын ортчем финн-угор эктонъёслы сӥзем нырысетӥез калыккуспо фестиваль Россиын финн-угор эктонъёсты улӟытыны но азинтыны кутскон сётӥз. Озьы ик Удмуртиын егитъёс понна 15 арлэсь кема «Эктон корка» фольклор студия ужа. «Удмурт Кенеш» огазеяськонлэн кивалтӥсез Татьяна Ишматова докладаз верамъя, асьсэос но егитъёс кулэ ӵектосъёсты улонэ пыӵато. Одӥгез соос пӧлысь — «Шунды» огазеяськонэн кылдытэм усточи нылпиослы «Шундыкар» лагерь, кытын пиналъёс удмурт кылзэс волятыны быгато. Тросэз докладчикъёс пусйизы, та дыре лэсьтэм ужъёс туж юрттӥзы финн-угор калыкъёслэсь асьсэ вордскем кылзылэсь возьдаськонзэс быдтыны. Тегъёс: Лулчеберет Удмуртия удмуртъёс удмурткыл йӧскалыкполитика  